R. Zajac, minister zdravotníctva SR: (2004-06-24):
A chcem sa aj poďakovať za túto otázku, lebo dá možnosť trošku objasniť aj niektoré pojmologické veci. Vláda schválila projekt tzv. pracovne nazvaný Projekt sociálnej medicíny. To je projekt starostlivosti zdravotnej, ale aj sociálnej o dlhodobo chorých. Nakoniec sme zaznamenali aj isté presuny na postoch štátnych tajomníkov práve z dôvodu, aby sme podľa možnosti čo najlepšie zjednotili tieto dve starostlivosti. V súčasnosti je vypracovaná koncepcia a mám ambíciu ešte do letnej poslednej vlády predložiť legislatívny návrh zákona o zdravotnej a sociálnej starostlivosti o dlhodobo chorých. Máme definovaného klienta. Klient je ten, ktorý je dlhšie ako 6 mesiacov. Použili sme európske  kritériá. Máme definovaný rozsah starostlivosti, máme definovaný spôsob financovania. Chcem povedať, že na tomto projekte pracujem s pani Wolekovou, s MUDr. Tatárom a práve zajtra mám také záverečné rokovanie s ministerstvom práce a sociálnych vecí, myslím o 13.30 hodine s pánom štátnym tajomníkom Beblavým o tom, akým spôsobom časť tej agendy zoberieme z ministerstva práce a časť našej agendy spojíme. Otázka geriatrických centier alebo otázka geriatrie ako medicínskej disciplíny, čiže druhá časť vlastne otázky je trochu iná problematika. My sme nejakým spôsobom geriatriu vyhlásili akoby za niečo, kde ukladáme našich seniorov. Pritom geriatria v ponímaní koncepcie profesora Krajčíka ako človeka, ktorý vytvoril tú koncepciu, je vlastne starostlivosť o seniorov, akútna starostlivosť o seniorov. Tak ako kedysi sme vyčlenili zo všeobecnej medicíny starostlivosť o deti a nazvali sme to pediatriou, pretože nemôžeme dieťa vyhlásiť za zmenšeninu dospelého, tak sa ukazuje, že s pribúdajúcim vekom našej populácie musíme vytvárať medicínske odbory, ktoré sa budú venovať akútnym a chronickým ochoreniam seniorov. Tak bude geriatria ako taká, čo je interná akútna medicína seniorov, bude geriatrická onkológia, geriatrická gynekológia, geriatrická ophtalmológia, nakoniec to všetko dnes už pomaly začína. Keď si pozrieme štruktúru pacientov, ktorí dnes ležia na akútnych interných oddeleniach, a povieme, že senior je nad 65 rokov, tak v každej nemocnici na Slovensku najmenej 60 % pacientov sú pacienti, ktorí ležia na internom oddelení, ale sú nad 65 rokov, teda spĺňajú to kritérium pre geriatricky akútneho pacienta. Súčasťou starostlivosti o geriatrických pacientov je spolupráca medzi geriatrickým intenzívnym oddelením a spolupráca medzi liečebňou dlhodobo chorých alebo doliečovacím ústavom. To znamená, akútne stavy musí zvádzať geriatrické oddelenie, chronické stavy a doliečovanie musia zvádzať tieto dve zariadenia. Tá otázka logicky smerovala, aká bude situácia s ADOS-mi, teda agentúrami domácej ošetrovateľskej starostlivosti. To je jeden z najmodernejších spôsobov podľa možnosti minimalizovať  potrebu hospitalizácií a snažiť sa previesť starostlivosť o seniorov do domácej starostlivosti. V zákone o poskytovateľoch je v tejto chvíli uvedené, že neuvažujeme, ale zákon navrhuje, aby samostatným poskytovateľom zdravotnej starostlivosti sa stala sestra. To znamená, či ona bude inštititucionalizovaná ako samostatná alebo bude inštitucionalizovaná v agentúre domácej ošetrovateľskej starostlivosti, je iný problém. Máme záujem túto činnosť výslovne podporiť za podmienky, že znížime počet hospitalizovaných na akútnych alebo doliečovacích zariadeniach. To znamená, v zmysle programového vyhlásenia vlády máme záujem zvýšiť ambulantnú starostlivosť, zvýšiť domácu starostlivosť a znižovať podľa možností do únosnej miery nevyhnutný počet hospitalizácií hlavne tam, kde vieme nahradiť hospitalizáciu dlhodobo chorých alebo na doliečovanie domácou starostlivosťou, kde ADOS-y, sestry a lekári primárnej, aj špecializovanej ambulantnej starostlivosti budú mať svoje nezastupiteľné a stále väčšie a väčšie miesto.